b'\n_START_ARTICLE_\nUSS Saratoga (CV-3)\n_START_SECTION_\n1928 - 1940\n_START_PARAGRAPH_\nSaratoga je bila prva hitra letalonosilka Vojne mornarice ZDA, ki je hitro dokazala svojo vrednost. 6. januarja 1928 je odplula iz Filadelfije na urjenje in 1. januarja je Marc A. Mitscher (bodo\xc4\x8di junak druge svetovne vojne) opravil prvi pristanek letala na njenem krovu. 27. januarja je zra\xc4\x8dna ladja Los Angeles (ZR-3) izvedla priklju\xc4\x8ditev k Saratogi ter se oskrbela z gorivom in drugimi zalogami. Istega dne je odplula proti Pacifiku (\xc4\x8dez Panamski kanal). Med 14. in 16. februarjem je opravila kraj\xc5\xa1i ovinek, ko je izkrcala marince v Nikaragvi in se pridru\xc5\xbeila 21. februarja floti v San Pedru. Preostanek leta je pre\xc5\xbeivela med urjenjem in dokon\xc4\x8dni usposobitvi motorjev._NEWLINE_15. januarja 1929 je odplula iz San Diega z ostalo floto, da bi sodelovala v prvi flotni vaji - Problem flote IX. V tej vaji je dokazala mo\xc5\xbenost uporabe Task Force okoli letalonosilke, saj je uspe\xc5\xa1no \xc2\xbbnapadla\xc2\xab\xc2\xa0Panamski kanal. Ta nova taktika je bila sprejeta in naslednje leto med vajo Problem flote X v Karibih jo je ponovila. Po tem je maja sodelovala v predsedni\xc5\xa1kem pregledu v Norfolku in se vrnila v San Pedro 21. junija 1930._NEWLINE_V ostanku desetletja pred drugo svetovno vojno je delovala predvsem na podro\xc4\x8dju San Diego-San Pedro, razen ko je sodelovala v vsakoletnih Problemih flote in vzdr\xc5\xbeevalnih pregledih v ladjedelnici Bremerton Navy Yard.\n_START_SECTION_\n1941\n_START_PARAGRAPH_\nMed 14. in 29. oktobrom 1940 je Saratoga opravila transport voja\xc5\xa1kega osebja iz San Pedra na Havaje. 6. januarja 1941 je zaplula v ladjedelnico Bremerton Navy Yard za modernizacijo (\xc5\xa1irjenje vzletne steze spredaj, dodani novi protiletalski topovi,...). Bremerton je zapustila 28. aprila; sodelovala je v veliki izkrcevalni vaji v maju ter med junijem in oktobrom opravila dve plovbi na Havaje. _NEWLINE_Med napadom na Pearl Harbor je Saratoga plula v zaliv San Diega po opravljenem vzdr\xc5\xbeevanju v suhem doku v Bremertonu. Naslednjega dne je odplula proti Pearl Harborju kot jedro tretje bojne skupine (Lexington in Enterprise sta \xc5\xbee bili na morju); nosila je marinska letala, ki naj bi okrepila posadko otoka otok Wake. 15. decembra je priplula v Pearl Harbor, kjer se je ustavila le za oskrbovanje z gorivom. Nato se ji je pridru\xc5\xbeila Tangier (AV-8), ki je imela na krovu vojake in oskrbo, medtem ko sta Lexington in Enterprise izvajala oddaljeno za\xc5\xa1\xc4\x8dito. Toda zaradi majhne hitrosti tankerja v sestavi Sarato\xc5\xa1ke skupine in oskrbovanja ru\xc5\xa1ilcev z gorivom, je lahko izplula \xc5\xa1ele 21. decembra. Toda, ko je poveljstvo izvedelo za katastrofalno stanje na otoku, je naslednjega dne Saratogo odpoklicala nazaj. 23. decembra je padel Wake.\n_START_SECTION_\n1942\n_START_PARAGRAPH_\nSaratoga je nadaljevala operacije na Havajih; toda 11. januarja 1942 je ladjo zadel torpedo iz japonske \xc5\xbeepne podmornice I-16. \xc5\xbdivljenje je izgubilo 6 \xc4\x8dlanov posadke in trije predeli so bili poplavljeni, toda letalonosilka je priplula na Oahu brez tuje pomo\xc4\x8di. Tam so odstranili njene 8-pal\xc4\x8dne topove, saj so bili neuporabni proti letalom in obramba otoka je potrebovala dodatno ognjeno mo\xc4\x8d. Nato je odplula nazaj proti Pearl Harborju, kjer so jo popravili in namestili sodobne protiletalske baterije._NEWLINE_Saratoga je zapustila Puget Sound 22. maja in se odpravila proti San Diegu, kamor je prispela 25. maja. Tam je opravila urjenje, dokler ni dobila ukaza, da odpluje proti Midwayu. Toda odplula je \xc5\xa1ele 1. junija; v Pearl Harbor je prispela 6. junija; toda takrat se je \xc5\xbee kon\xc4\x8dala bitka za Midway. Naslednji dan je odplula iz pristani\xc5\xa1\xc4\x8da, nakar je 11. junija premestila 34 svojih letal na Hornet in Enterprise, ki sta bila na tesnem z letali. Vse tri letalonosilke so odplule proti severu, da bi napadli japonske oboro\xc5\xbeene sile na Aleutih, toda operacija je bila odpovedana in tako se je 13. junija Saratoga vrnila v Pearl Harbor. _NEWLINE_Med 22. in 29. junijem je Saratoga transportirala marinska in voja\xc5\xa1ka letala na Midway. 7. julija je odplula proti jugozahodnem Pacifiku. Od 28. do 29. julija je izvajala zra\xc4\x8dno za\xc5\xa1\xc4\x8dito nad Fid\xc5\xbeijem med pripravo na napad na Guadalcanal. Kot admiralska ladja Franka Jacka Fletcherja je Saratoga za\xc4\x8dela bitko za Guadalcanal zgodaj 7. avgusta. Naslednja dva dni je izvajala zra\xc4\x8dno za\xc5\xa1\xc4\x8dito za izkrcevalne enote. Prvi dan je zavrnila japonski napad, toda ker so pri\xc4\x8dakovali nove, se je 8. avgusta umaknila iz neposredne bli\xc5\xbeine otoka. Nato je delovala vzhodno od Solomonovih otokov v pri\xc4\x8dakovanju japonskega napada._NEWLINE_Ta napad je bil odkrit 23. avgusta, ko so odkrili japonsko transportno silo. Saratoga je takoj odposlala letala, toda le-ti niso na\xc5\xa1li Japonce. Letala se niso vrnila na letalonosilko, ampak na Guadalcanal, kjer so pre\xc5\xbeiveli no\xc4\x8d. Naslednje jutro so se vrnili nazaj na mati\xc4\x8dno ladjo, ko so dobili podatke o lokaciji japonskih sil. Dve uri pozneje so ponovno odposlali letala, ki so bila tokrat uspe\xc5\xa1na, saj so potopili japonsko mati\xc4\x8dno ladjo mornari\xc5\xa1kih letal Chitose. Zaradi nizkih oblakov japonska letala niso opazila Saratoge, toda opazili, napadli in po\xc5\xa1kodovali so Enterprise. Siloviti ameri\xc5\xa1ki napadi so prisilili Japonce, da so preklicali napad na Guadalcanal. _NEWLINE_Po tem se je 25. avgusta odpravila nazaj na patruljiranje okoli Solomonovih otokov. Teden kasneje je ladjo zadel torpedo iz japonske podmornice I-26. V napadu ni bilo \xc5\xbertev in poplavljen je bil le en prekat, toda posledi\xc4\x8dni kratki stiki so povzro\xc4\x8dili izpad elektrike in pogonske sile. Ladja je obstala. Kri\xc5\xbearka Minneapolis je za\xc4\x8dela vle\xc4\x8di letalonosilko proti pristani\xc5\xa1\xc4\x8du, medtem ko so bila letala odposlana na kopenska letali\xc5\xa1\xc4\x8da. Popoldne so uspeli popraviti elektri\xc4\x8dno omre\xc5\xbeje in ladja je dosegla hitrost 10 vozlov. Po popravilu v Tongatabu (med 6. in 12. septembrom) je 21. septembra priplula v Pearl Harbor na dokon\xc4\x8dna popravila.\n_START_SECTION_\n1943\n_START_PARAGRAPH_\nSaratoga je 10. novembra odplula iz Pearl Harborja in napredovala preko Fid\xc5\xbeija proti Noumeju, ki ga je dosegla 5. decembra. Naslednje leto je delovala na tem podro\xc4\x8dju in izvajala zra\xc4\x8dno za\xc5\xa1\xc4\x8dito za vzhodne Solomonove otoke. Med 17. majem in 31. julijem 1943 je bila okrepljena z britansko letalonosilko HMS Victorious. 20. oktobra se ji je pridru\xc5\xbeila \xc5\xa1e USS Princeton (CVL-23). Medtem, ko so se 1. novembra vojaki izkrcali na Bougainville, so lovci nevtralizirali bli\xc5\xbenja japonska letali\xc5\xa1\xc4\x8da na Buki. 5. novembra je izvedla najbolj briljanten napad med celotno drugo svetovno vojno, ko so njena letala napadla in uni\xc4\x8dila ve\xc4\x8dino japonskih kri\xc5\xbeark pri Rabaulu. Iz tega napada je odplula nepo\xc5\xa1kodovana; 11. novembra je ponovila napad._NEWLINE_Saratoga in Princeton sta bili nato preme\xc5\xa1\xc4\x8deni k Relief Carrier Group za ofenzivo na Gilbertove otoke. 19. novembra je napadla Nauru in 23. novembra se je zdru\xc5\xbeila s transportnimi ladjami, ki so bile namenjena proti Makinu in Waku. V okolici Waka so izvajali zra\xc4\x8dno za\xc5\xa1\xc4\x8dito, medtem ko so se izkrcavale okrepitve za posadko na otoku. 20. novembra se je odpravila nazaj proti ZDA. Od 9. decembra 1943 do 3. januarja 1944 je bila v San Franciscu; v tem \xc4\x8dasu so zamenjali 36 20-mm protiletalskih topov s 60 40-mm.\n_START_SECTION_\n1944\n_START_PARAGRAPH_\nLetalonosilka je 17. januarja priplula v Pearl Harbor, kjer je opravila kraj\xc5\xa1e usposabljanje. 19. januarja je zapustila Pearl Harbor v spremstvu lahkih letalonosilk Langleya in Princetona kot podpora napada na Marshallove otoke. Med 29. in 31. januarjem, 3. in 6. februarjem ter 10. in 12. februarjem so njena letala napadla Wotje in Taroa, nato Engebi in Eniwetok. En dan pred izkrcanjem, 16. februarja, je zadala zadnje udarce japonskim silam; nato je do 28. februarja izvajala bojne zra\xc4\x8dne patrulje v podporo izkrcanju._NEWLINE_Saratoga je nato zapustila Pacifik za skoraj leto dni, saj je bila preme\xc5\xa1\xc4\x8dena na Bli\xc5\xbenji vzhod v podporo britanske Kraljeve vojne mornarice. 4. marca je zapustila Majuro s spremstvom treh ru\xc5\xa1ilcev in odplula v smeri otoka Espiritu - Hobart - Tasmanija - Fremantle, nakar je vplula v Indijski ocean in se pridru\xc5\xbeila Britanski vzhodni floti. 27. marca se je sre\xc4\x8dala z britansko skupino, ki so jo sestavljale letalonosilka HMS Illustrious in \xc5\xa1tiri bojne ladje s spremstvom. Skupaj so 31. marca prispeli na Cejlon. 12. aprila je prispela francoska bojna ladja Richelieu in okrepila to mednarodno formacijo. Naslednja dva dneva so ladje skupaj izvajale usposabljanje. 16. aprila so zapluli na morje in 19. aprila napadli pristani\xc5\xa1\xc4\x8de Sabang na Sumatri. 17. maja je izvedla drug napad na pristani\xc5\xa1\xc4\x8de Soerabaja (Java)._NEWLINE_Saratoga je 10. junija 1944 prispela v Bremerton, kjer je bila med poletjem nastanjena zaradi popravil. 24. septembra je prispela v Pearl Harbor in za\xc4\x8dela z usposabljanjem eskadrilj no\xc4\x8dnih lovcev. V avgustu 1944 je imela le Independence zra\xc4\x8dno skupino, ki je bila usposobljena za no\xc4\x8dno letenje. Isto\xc4\x8dasno je bila Carrier Division 11 (Saratoga in Ranger (CV-4)) zadol\xc5\xbeena za no\xc4\x8dno urjenje pilotov. Saratoga je to opravljala skoraj 4 mesece. 29. januarja 1945 je odplula na morje, da bi skupaj z Enterprise tvorila skupino za no\xc4\x8dne napade za bli\xc5\xbenjo bitko za Iwo Jimo.\n_START_SECTION_\n1945\n_START_PARAGRAPH_\nSaratoga je 7. februarja prispela v Ulithi ter se od tam odpravila tri dni pozneje, skupaj s petimi drugimi letalonosilkami in njihovimi skupinami. 12. februarja je izkrcala marince na Tinianu; nato pa je izvedla med 16. in 17. februarjem diverzantske napade na japonske doma\xc4\x8de otoke. Med bitko za Iwo Jimo je skrbela za zra\xc4\x8dno za\xc5\xa1\xc4\x8dito, medtem ko so druge letalonosilke izvajale napade na otok. Kljub temu so Saratogini lovci izvedli napade na dve japonski letali\xc5\xa1\xc4\x8di. 18. in 19. februarja je bila celotna sila v postopku oskrbe. 21. februarja se je pridru\xc5\xbeila izkrcevalni sili s spremstvom treh ru\xc5\xa1ilcev; skupaj so za\xc4\x8deli izvajati no\xc4\x8dne patrulje okoli otoka \xc4\x8ci-\xc4\x8di Jima. Toda istega dne ob 17.00 je skupina do\xc5\xbeivela zra\xc4\x8dni napad, v katerem je letalonosilka prejela pet zadetkov v treh minutah. Krov je bil uni\xc4\x8den, trup je bil prebit na dveh krajih, divjali so po\xc5\xbeari in umrlo oz. izginilo je 123 \xc4\x8dlanov posadke. Ob 19.00 je prejela \xc5\xa1e en zadetek. Toda ob 20.15 so ukrotili po\xc5\xbeare in letala so lahko pristala. Nato je dobila ukaz, da odpluje proti Eniwetoku in nato proti na zahodni obali ZDA, kamor je prispela v Bremerton 16. marca._NEWLINE_22. maja je zapustila Puget Sound in se odpravila v Pearl Harbor, kjer je od 3. junija izvajala usposabljanje voja\xc5\xa1kih pilotov. To je opravljala do 6. septembra, nakar je po japonski kapitulaciji 9. septembra odplula s Havajev proti ZDA v sklopu operacije \xc4\x8carobna preproga; na njenem krovu je bilo 3.712 veteranov. Do konca operacije je domov prepeljala 29.204 veteranov, ve\xc4\x8d kot katerakoli ladja. Takrat je postavila tudi rekord najve\xc4\x8djega \xc5\xa1tevila pristankov letal, in sicer 98.549 pristankov v 17 letih.\n_START_SECTION_\nUpokojitev\n_START_PARAGRAPH_\nS prihodom velikega \xc5\xa1tevila letalonosilk razreda essex, je postala Saratoga prese\xc5\xbeek v povojnem \xc4\x8dasu; tako je bila dodeljena k operaciji Kri\xc5\xbei\xc5\xa1\xc4\x8da, da bi testirala posledice atomske bombe na voja\xc5\xa1kih plovilih. Prestala je prvi val (zra\xc4\x8dni test ABLE, 1. julij 1946) z manj\xc5\xa1imi po\xc5\xa1kodbami, toda naslednji (podvodni Test Baker, 25. julij) je bil usoden. Bomba je bila name\xc5\xa1\xc4\x8dena 457,2 m od ladje. Sprva so jo poskusili re\xc5\xa1iti, a se zaradi radioaktivnosti niso mogli zadr\xc5\xbeevati v bli\xc5\xbeini. Sedem in pol ur pozneje se je potopila na dno lagune. Iz pomorskega lista je bila uradno \xc4\x8drtana 15. avgusta 1946._NEWLINE_Za svoje zasluge med drugo svetovno vojno je prejela sedem bojnih zvezd._NEWLINE_Danes je letalonosilka priljubljen kraj rekreacijskih potaplja\xc4\x8dev, saj je le 12,2 m pod gladino. Danes je to edina podvodna razbitina letalonosilke, ki si jo lahko ogledajo tudi rekreativni potaplja\xc4\x8di.\n_START_SECTION_\nSaratoga v kulturi\n_START_PARAGRAPH_\nFilm Hell Divers iz leta 1931, v katerem sta igrala Wallace Beery in Clark Gable kot dva pilota, govori o delovanju letalonosilke in njene letalske posadke.'